हमर भोजली तिहार
बले सावन के महीना आए हे अऊ धरती माता हर हरियर लुगरा ल पहिरे हे तबले छत्तीसगढ़ के दाई बहिनी बेटी मन भोजली गीद गाये के चेत म उमाह लेवत हें। धान कूटत-कूटत जतवा म चूनी चाउर के पिसान पीसत-पीसत, भात रांधत भर नहीं खेत म धान के निंदाई करत-करत अलग-अलग टोली मन म गावत-गावत ये नोनी पीला मन उंकर दाई मन चोला मगन करेके नदिया नरवा बोहवा देहे हें। झिमिर-झिमिर पानी के गिराई के संगे-संग बादर के घुड़कत पखावज बाजा कस बजावत तेकर संग म झेंगुरा के झनकार के सितार म अइसे लागत हे जइसे रविशंकर के कई ठन बाजा एके संग बाजत हे। डहरचला मन निंदाई के खेत के मेढ़ उप्पर चोंगी सुलगाये के ओढ़र म आके गीद सुने लागिन त ओमेर कोनो के गोठ ल नई होवे देवय। चुपे रहे बर हाथ म इसारा करथें। ये गीद गोविंद मन ल सुन सुन के जौन मन कतको बड़ बिपत ल झेलत हे तेला, सहरहा मन के नकली नांच पेखन नई भावय। भले तूं ओमन ल अंड़हा कहि लेवा।
गांव के दाई, माई, बहिनी बेटी बहिनी मन गंहूं, जवां, धान अऊ उरिद के कुछ बीजा ल टुकनी म खातू मिंजरा, माटी करके, सावन महीना के अंजोरी पाख के साते के दिन बों देथें। ओई जौन नान-नान पेड़ जामथे तेला ओमन भोजली देवी कइथें। भोजली हर थोर-थोर बाढ़ जाथे तव ओखर तीर म बईठ के गीत गाथे तेला भोजली सेवा कइथें। जइसनहा सुभित्ता परै पारा बस्ती के बड़का आदमी के घर म टूकनी ल मढ़ा के सांझ रात के एकठ्ठा जुरियाथे अऊ भोजली गीत ल गाथे। तव अब, नोनी पिला मन के बिनती गंगा माई से जउन करथें तेला सुना।
‘देवी गंगा, देवी गंगा, लहर तुरंगा हो लहर तुरंगा।
हमरो भोजली देवी के भीजें आठो अंगा।।’
हे गंगा माई अपन चंग-चंग कूदने वाला घोड़ा कस उठने वाला लहर म हमर भोजली देवी के आठों अंग ल भिजों दें। आठों अंग भिंजोए के जउन पटन्तर हें ते हर भोजली दाई म जीव पारे आदमी कस का नईए?
‘माड़ी भर जोंधरी पोरिस कुसियारे।
जल्दी जल्दी बाढ़ो भोजली, होवो हुसियारे।।’
जइसे जोंधरी हर घुठवा बरोबर ऊंच होगे हें अऊ कुसियार ह मुड़ भर ऊंचाई के होवे हें, तइसनहे भोजली दाई तहू जल्दी-जल्दी बाढ़ के बने बड़े जनिक हो जा। गंवई गांव के बिना पढ़े नोनी पिला मन के भक्ति ल तौ गुनव के तीन चार दिन के भोजली ह कइसे जोंधरी अऊ कुसियार कस होए सकही फैर मया पिरीत के सेतिर ओमन ऐ बात ल कहत हेंं।
भोजली के सिंगार उन बिन पढ़े नोनी पिला मन के गोंठ म सुनव अऊ गुनव।
‘आई गई पूरा बोहाई गई मलगी।
हमरो भोजली देवी के सोने सोन के कलगी।।’
‘लिपी डारेन, पोती डारेन, छोड़ि डारेन कोनहा,
सबो पहिरे लाली चुनरी, भोजली पहिरै सोनहा।’
‘आई गई पूरा, बोहाई गई झिटका,
हमरो भोजली देवी ला चंदन के छिटका।।’
लइका मन के गुनान कतका चिरई कस उड़ईयावत हे तउन ऐमा गम मिलत हे। भोजली के चोंखहर पान ल सोन के कलगी बना के पहिरादीन। अपन भोजली ल सोने-सोन के गहना पहिरादीन कभू-कभू छांव म माढ़े भोजली ह पिंवरा हो जाथे, तेला सोन के गहना बनादीन। चितकबरा दिखत हे तेला चंदन के छिटका म जोंग दिन। धन्य हे इंकर गुनान हर-
‘पानी बिना मछरी, पवन बिना धाने,
सेवा बिना भोजली के, तरसे पराने।।’
पानी बिना जइसे मछरी हर अऊ पवन बिना धान जइसे ब्याकुल हो जाथे, तइसनहे हमर भोजली दाई के जीव ह जीव परान हर सेवा बिना तरस जाथे।
‘कुटि डारेन धान, पछिनी डारेन भूसा,
लइके लइका हावन भोजली, झनि करिहौ गुस्सा।।’
घर म रहैय्या नोनी पिला मन धान कूटथे अऊ भात ल रांधथे घर के बूता ल सपेटत हे तभौ ले उंकर जीव हर भोजली दाई के सेवा म लगे हे अऊ कहत हे- हे भोजली दाई हमर बर तय कव्वाबैं झन हमन छोटे-छोटे लइका हन जंगाबे झन हम जल्दी आवत हन।
‘नावा तरइय्या म, मंजुर कुहकुहावै,
भोजली खोचें केकती केवरा गली लें महमहावय।।’
जउन भोजली देवी ल एकक बूता के बात बतावत हें, तेला अब कुदुरमाल मेला जाये बर अऊ बीरा, पान खवायें के बाद कहत हे-
‘कनिहा मा कमर पट्टा, हाथ उरमाले।
जोड़ा नरियर धर के भोजली, जाबो कुदुरमाले।।’
नानमुन टेपरी म बोयेन जीरा धाने।
खड़े रइहा भोजली खवाबों बीरा पाने।।
भोजली के रोज-रोज बढ़ोत्तरी के बरनन उकर गीद म देखव-
‘आठे के चाउर, नवमीं बोवाइन,
दसमीं के भोजली, जराई कस होइन।।’
अकादसी के भोजली दूदी पान होइन।
दुआस के भोजली मोती पानी चढ़िन।।
तेरस के भोजली, लहसि बिहस जाइन
चौदस के भोजली, पूजा पाहुर पाइन।।
पुन्नी के भोजली ठंडा होये जाइन।।
कतेक जल्दी राखी तिहार के रात आगें, काल ठंडा करे बर जाये ल परिही तव सिंगार करत-करत बेरा के गमे नई पाइन बिहान होगे।
गांव के दाई, माई, बहिनी अऊ बेटी मन गंहूं, जवां, धान अऊ उरिद ल सावन महीना के अंजोरी पाख साते के दिन बो देथें।
hne_Deva hne_Deva hne_Deva bho_Deva bho_Deva awa_Deva bho_Deva mag_Deva hne_Deva hne_Deva hin_Deva bho_Deva kas_Deva bho_Deva awa_Deva bho_Deva hne_Deva bho_Deva bho_Deva hne_Deva hin_Deva hne_Deva hne_Deva hne_Deva hin_Deva bho_Deva bho_Deva awa_Deva bho_Deva hin_Deva bho_Deva bho_Deva bho_Deva hin_Deva bho_Deva bho_Deva bho_Deva awa_Deva hne_Deva hne_Deva